陆游
无咎兄郡斋燕集有诗末章见及敬次元韵
城楼画角吹晚晴，梅花堕地草欲生。
绮盘翠杓春满眼，我胡不乐君将行。
君归吾党共增气，往往怪我衰涕横。
我来江干交旧少，见君不啻河之清。
北风共爱地炉暖，西日同赏油窗明。
微吟剧醉不知倦，坐阅汉腊逾周正。
君文雄丽擅一世，凛凛武库藏五兵。
酸寒如我每自笑，顾辱刻画为虚声。
乃知好士如好色，遇合不必皆倾城。
君方与世作水镜，如此过许人将惊。
千金敝帚有定价，周玉郑鼠难强名。
失言议罚不可缓，敬白府主浮金觥。
君看失脚落尘土，岂复毫发余诗情。
自伤但似路旁堠，雨剥风摧供送迎。